Predkladacia správa

	Dňom 1. 5. 2004, keď sa Slovenská republika stala členom Európskej únie, bola zavŕšená etapa integračných snáh o začlenenie Slovenskej republiky do európskych štruktúr.

Úsek štátnej hranice s Rakúskou spolkovou republikou, Českou republikou, Poľskou republikou a Maďarskou republikou sa stal vnútornou hranicou medzi členskými štátmi Európskej únie. K úplnému zrušeniu hraničných kontrol dôjde až po prijatí Slovenskej republiky medzi krajiny, ktoré plne implementujú ustanovenia schengenského acquis.

V súlade so Schengenským dohovorom majú všetky nové členské štáty prevziať acquis v plnom rozsahu. O posunutí vnútornej hranice medzi členskými štátmi a o zrušení kontrol medzi novými členskými štátmi, t. j. o vstupe do schengenského priestoru však rozhodne Rada Európskej únie na základe podanej žiadosti. Na poslednom stretnutí ministrov vnútra krajín V4 bolo dohodnuté, že Slovenská republika, Česká republika, Maďarská republika a Poľská republika podajú žiadosť spoločne v júni 2006. Z tohto pohľadu sa stáva ešte významnejšou koordinácia opatrení medzi ministerstvami vnútra krajín V4.

Uznesením vlády Slovenskej republiky č. 1223 zo dňa 17. decembra 2003 k návrhu  Plánu  práce vlády Slovenskej republiky na rok 2004 bola ministrovi vnútra Slovenskej republiky uložená úloha vypracovať "Stratégiu vybudovania ochrany vnútornej štátnej hranice schengenského typu v súvislosti so zrušením kontrol na štátnej hranici s členskými štátmi Európskej únie".

	Na základe úlohy B.1. uznesenia vlády Slovenskej republiky č. 1099 z 9. októbra 2002 s termínom na predloženie na rokovanie vlády SR do 30. septembra 2004 bola Ministerstvom vnútra Slovenskej republiky predložená Správa o vyhodnotení plnenia úloh vyplývajúcich z aktualizovaného znenia Schengenského akčného plánu a návrh tretej aktualizácie Schengenského akčného plánu Slovenskej republiky. Predkladaný materiál bol vo vláde Slovenskej republiky schválený uznesením vlády Slovenskej republiky č. 946 zo dňa 6. októbra 2004.

	Vzhľadom na to, že tento materiál rieši opatrenia súvisiace s vybudovaním ochrany vnútornej hranice schengenského typu súvisiace so zrušením hraničných kontrol na štátnej hranici s členskými štátmi Európskej únie, nevyplýva potreba predkladať do vlády Slovenskej republiky samostatný materiál.

	Z toho dôvodu treba považovať úlohu, vypracovať "Stratégiu vybudovania ochrany vnútornej štátnej hranice schengenského typu v súvislosti so zrušením kontrol na štátnej hranici s členskými štátmi Európskej únie" za bezpredmetnú, keďže úlohy v oblasti implementácie by boli ukladané duplicitne.

	Predložený materiál nemá finančný, ekonomický, environmentálny vplyv a ani vplyv na zamestnanosť.